उन्नाव रेप केस : 'विधायक जेल के अंदर से फोन कर कहते हैं जिंदा रहना चाहते हो तो बयान बदल दो'  
जांच CBI को सौंपने की सिफारिश
विधायक कुलदीप सिंह सेंगर में जेल में बंद
पीड़िता की हालत एक्सीडेंट के बाद गंभीर
उन्नाव रेप केस की पीड़िता के एक्सीडेंट के एक दिन बाद रेप के आरोप में जेल में बंद विधायक कुलदीप सिंह सेंगर के खिलाफ दर्ज की गई एफआईआर में कहा गया है कि वह जेल के अंदर से फोन करके पीड़ित परिवार को धमकाते थे. आपको बता दें कि कुलदीप सिंह सेंगर पर रेप का आरोप लगाने वाली महिला की कार को एक ट्रक ने टक्कर मार दी थी जिसमें उसकी मौसी और एक रिश्तेदार महिला की मौत हो गई थी और रेप पीड़िता और उनका वकील गंभीर रूप से घायल है. घटना के बाद कुलदीप सिंह सेंगर सहित 9 लोगों के खिलाफ हत्या का मुकदमा दर्ज कर लिया गया है. जिस ट्रक ने टक्कर मारी है उसकी नंबर प्लेट काले रंग से पेंट कर दी गई थी. हालांकि पुलिस ने आरोपी ट्रक चालक और उसके सहयोगी को पकड़ लिया है. वहीं पीड़ित परिवार का आरोप है कि विधायक कुलदीप सेंगर ने ही एक्सीडेंट करवाया है. फिलहाल राज्य सरकार ने मामले की जांच को सीबीआई को सौंपने के लिए सिफारिश कर दी है. 
गौरतलब है कि कुलदीप सिंह सेंगर उन्नाव के बांगरमऊ से विधायक हैं. वह रेप के मामले में एक साल से जेल के अंदर हैं. पीड़िता ने आरोप लगाया था कि कुलदीप सिंह सेंगर ने उसके साथ रेप किया जब वह उनके घर 2017 में नौकरी की तलाश में गई थी. इसके बाद उसके पिता को पुलिस पकड़ ले गई जहां हिरासत के दौरान उनकी मौत हो गई. मौत के पहले कुलदीप सिंह सेंगर के भाई अतुल सेंगर और उनके लोगों ने पुलिस हिरासत में  ही पिता की पिटाई की थी. अतुल सिंह सेंगर को भी हत्या के मामले में गिरफ्तार किया गया है.